钦定古今图书集成/明伦汇编/官常典/第115卷 > 宋
## 钦定古今图书集成/明伦汇编/官常典/第115卷 > 宋

### 文帝元嘉三年诏以十八代孙孔龢为百户主掌礼器

按《宋书文帝本纪》。不载。按《阙里志》云云。

元嘉八年，夺奉圣亭侯孔继之爵。

按：《宋书文帝本纪》不载。按《礼志》，“晋明帝太宁三年，
诏给事奉圣亭侯孔亭，四时祠孔子，祭直如太始故
事。亭五代孙继之，博塞无度，尝以祭直顾进，替慢不
祀。宋文帝元嘉八年，有司奏夺爵。”

元嘉十九年，以孔熙先谋逆，夺隐之爵，仍以二十六
代孙鲜袭奉圣亭侯。

按《宋书文帝本纪》不载。按《礼志》，十九年又授孔隐
之奉圣亭侯爵。以兄子熙先谋逆，又失爵。

按《阙里志》，“是年二十六代孙鲜袭封奉圣亭侯，改封
崇圣侯，生子乘。”

元嘉二十八年，以孔《惠云》为“奉圣侯。”

按《宋书文帝本纪》。不载。按《礼志》，二十八年“更以孔
惠云为奉圣侯。后有重疾，失爵。”

### 孝武帝大明二年以孔迈为奉圣侯

按《宋书孝武帝本纪》不载。按《礼志》，大明二年又以
孔迈为奉圣侯。迈卒，子莾嗣，有罪失爵。